Tyskere tester ekstremt effektiv hjulmonteret elbilmotor

Den tyske elmotorgigant-in-spe Deepdrive er tæt på et teknologisk gennembrud. Den unge München-startup tester nu offentligt sine næste generationer af elbilmotorer – både hjulmonterede motorer og en helt ny dobbelt-rotor konstruktion, som ifølge virksomheden kan gøre elbiler op til 20 procent mere effektive.

De første tests foregår i prototyper fra Volvo og Tesla på Salzburgring i Østrig, hvor motorerne har vist potentiale til at ændre hele bilernes arkitektur. Ifølge chefingeniør og medstifter Alex Rosen vil teknologien give bilproducenter mulighed for at bygge biler med “proportioner, vi aldrig har set før”, skriver AutoCar.

Deepdrive blev grundlagt i 2021 af syv unge ingeniører, der mødte hinanden i et universitets racingteam i München. Efter at have arbejdet for store tyske industrigiganter som Bosch og Siemens, gik de egne veje for at realisere deres fælles besættelse: hjulmonterede motorer.

Den tyske elbilmotor testes i en Tesla (foto: DeepDrive).

– Da vi startede, tabte traditionelle elbilmotorer op til 40 procent af energien på varme og friktion. I dag ligger det omkring 25 procent – men der er stadig et enormt effektivitetspotentiale, forklarer Rosen.

Og det er netop her Deepdrive ser sin styrke. Hjulmotorerne lover mere præcis kraftfordeling, mere effektiv regenerativ bremsning og bedre pladsudnyttelse – alt sammen uden de vægt- og kompleksitetsproblemer, der tidligere har gjort teknologien upraktisk.

Dobbelt-rotor – den næste revolution

Ud over hjulmotorerne har Deepdrive udviklet en patenteret dobbelt-rotor motor, der kombinerer lav vægt, høj effektivitet og lavere materialeomkostninger. Motoren bruger mindre kobber, jern og færre magneter end konventionelle løsninger – og er derfor både billigere og grønnere at producere.

Teknologien er allerede blevet testet i BMW-prototyper, og komponentgiganten Continental følger udviklingen tæt. Deepdrive har rejst omkring 50 millioner euro i investeringer fra blandt andre Volkswagen og BMW og planlægger småskalaproduktion i 2028.

Hvis alt går efter planen, kan Deepdrive stå bag næste store skridt i elbilens evolution – en motor, der både gør bilerne lettere, billigere og markant mere energieffektive.

Også Hyundai har leget med at flytte elbilmotoren ud i hjulene.

Tyskere tester ekstremt effektiv hjulmonteret elbilmotor